﻿ PERCEPŢIA POPULAŢIEI CU PRIVIRE LA GRUPURILE SOCIALE DEZAVANTAJATE ŞI FORMELE DE INTERVENŢIE PENTRU INCLUZIUNEA SOCIALĂ ⎢ FINANŢATE DIN FONDURILE EUROPENE DANIEL ARPINTE rticolul are ca obiective investigarea percepţiei populaţiei adulte din România şi a reprezentanţilor structurilor de economie Asocială care au implementat proiecte cu finanţare europeană şi a percepţiei populaţiei referitoare la suportul pentru incluziunea socială a grupurilor vulnerabile. Un alt obiectiv al articolului este investigarea percepţiei beneficiarilor fondurilor europene şi a celor care au fost implicaţi în implementarea acestora. Articolul are la bază date culese în cadrul unei anchete naţionale realizate în 2013, cu un eşantion reprezentativ pentru populaţia adultă şi un eşantion de disponibilitate pentru reprezentanţii structurilor de economie socială. Rezultatele arată că populaţia este o disponibilitate mai ridicată pentru utilizarea fondurilor europene pentru proiecte de infrastructură, comparative cu cele care vizează incluziunea socială a grupurilor vulnerabile. În cazul respondenţilor care sunt în favoarea proiectelor de infrastructură există o preferinţă clară pentru susţinerea celor vulnerabili care nu pot, prin propriile mijloace, să depăşească situaţia de vulnerabilitate. Opinia reprezentanţilor structurilor de , aceştia susţinând necondiţionat proiectele economie social este net diferită de incluziune socială. În cazul respondenţilor care au fost implicaţi în implementarea proiectelor cu finanţare europeană pentru domeniul economiei sociale, opiniile asupra managementului programului de finanţare, a relevanţei, a rezultatelor finale şi a impactului sunt mai degrabă negative. Cuvinte-cheie: incluziune socială, economie socială, Fondul Social European, grupuri vulnerabile social. INTRODUCERE Experienţa implementării proiectelor din domeniul incluziunii sociale, în perioada programării financiare 2007–2013, a fost una dezamăgitoare, marcată de importante nereguli (care au şi condus la suspendarea temporară a celui mai important program care vizează incluziunea socială), dar şi de ideea, larg împărtăşită la nivel academic sau în rândul celor care implementează proiecte (Baboi and Arpinte, 2009, Berica, 2011, Adresa de contact a autorului: Daniel Arpinte, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: arpinte@gmail.com. CALITATEA VIEŢII, XXVIII, nr. 1, 2017, p. 26–38 2 PERCEPŢIA POPULAŢIEI CU PRIVIRE LA GRUPURILE SOCIALE DEZAVANTAJATE 27 Bragaru, 2011, Zaman and Cristea, 2011), conform căreia programele europene au fost planificate defectuos, în lipsa unor studii ex-ante riguroase şi orientate către grupuri- ţintă determinate arbitrar sau insuficient de clar definite. O slabă focalizare a fondurilor europene înseamnă eficienţă redusă a cheltuirii fondurilor europene, dar şi amplificarea problemelor la nivelul administrării acestora (creşterea absorbţiei fondurilor de către structuri specializate în atragerea de resurse, dar mai puţin în furnizarea de servicii către beneficiarii finali, amplificarea corupţiei, a neregulilor în administrarea fondurilor etc.). Un alt efect a fost diminuarea capacităţii organizaţionale a structurilor implicate în gestionarea fondurilor, aspect evidenţiat în repetatele atenţionări ale unor ONG-uri cu proiecte în implementare, anul 2016 fiind unul critic pentru beneficiarii fondurilor, în special pentru cei nonguvernamentali. Dincolo de problemele administrative şi de management ale programelor de finanţare, rămâne în discuţie modul în care au fost selectate grupurile-ţintă vizate şi instrumentele de intervenţie, bazate în mare măsură pe proiecte de economie socială sau formare şi reconversie profesională. O astfel de evaluare globală a programelor de finanţare ar fi extrem de utilă din perspectiva învăţămintelor care ar putea preveni, în planificarea liniilor de finanţare viitoare, erorile similare sau a risipei de resurse pentru experimentarea unor forme de intervenţie slab adecvate pentru potenţialii beneficiari. Un alt element important este modul în care populaţia percepe aceste programe. Opinia populaţiei asupra modului în care sunt distribuite şi gestionate resurse importante, aşa cum sunt fondurile europene, constituie un element important pentru decidenţii politici, având în vedere că preferinţele populaţiei sunt element central al modului în care sunt proiectate politicile publice (Burstein, 2003). De asemenea, pentru măsurile de protecţie socială, suportul populaţiei pentru solidaritatea socială are, la nivel european, o influenţă semnificativă (Voicu şi alţii, 2013). Aşadar, articolul îşi propune să identifice care este percepţia populaţiei adulte din România referitoare la modul în care sunt implementate proiectele europene din domeniul incluziunii sociale şi în ce măsură priorităţile abordate la nivelul programelor de finanţare răspund priorităţilor. Un alt obiectiv al articolului se referă la investigarea opiniei celor care au fost beneficiari ai proiectelor şi a celor care au fost direct implicaţi în implementarea proiectelor. PRECIZĂRI METODOLOGICE Principala sursă de date o reprezintă anchetele realizate în cadrul proiectului Inclusiv–Activ–Eficient (IAE), la nivelul populaţiei adulte (eşantion reprezentativ) şi la nivelul organizaţiilor care funcţionează în domeniu economiei sociale (eşantion de disponibilitate). Datele cantitative au fost culese în 2013, iar cele calitative, având ca respondenţi reprezentanţi ai structurilor de economie socială, experţi din domeniu, au fost culese la începutul anului 2014. Ancheta la nivelul populaţiei, cu un eşantion reprezentativ la nivel naţional (1 227 de respondenţi, populaţie adultă), a avut ca temă dominantă economia socială, însă au fost abordate şi două secţiuni distincte referitoare la participarea socială şi percepţia implementării fondurilor europene la nivelul populaţiei. În privinţa 28 DANIEL ARPINTE 3 fondurilor europene, chestionarul a cuprins o serie de întrebări referitoare la evaluarea priorităţii domeniilor de finanţare, a contribuţiei fondurilor europene la atingerea unor obiective majore ale României (dezvoltarea economică, reducerea sărăciei) şi evaluarea percepţiei corectitudinii utilizării fondurilor europene. Un set important de întrebări ale secţiunii a vizat programarea financiară 2014–2020 şi a încercat să investigheze modul în care se raportează populaţia adultă la domeniile prioritare de finanţare, principali beneficiari ai fondurilor şi opinia referitoare la grupurile vulnerabile care ar trebui să beneficieze în mod prioritar de suport în proiectele europene. Un ultim aspect investigat se referă la satisfacţia celor care au fost direct implicaţi în proiectele cu finanţare europeană, fie ca beneficiari, fie ca membri ai echipelor de proiect. Secţiunea de întrebări referitoare la fondurile europene a stat la baza analizelor din acest capitol. Ancheta la nivelul organizaţiilor implicate în economia socială a vizat ONG, CAR, cooperative, dar şi alte structuri relevante pentru domeniul economiei sociale (instituţii publice, societăţi comerciale sau asociaţii religioase, toate cuprinse în categoria „altă formă”). Chestionarul adresat structurilor de economie socială a vizat informaţii despre structura de economie socială (profilul activităţii, resurse umane şi financiare, servicii şi alte forme de suport oferite de structura de economie socială pentru grupurile sociale dezavantajate, accesarea fondurilor europene şi percepţia asupra gestionării fondurilor europene). O parte dintre întrebările chestionarului au mai fost aplicate în două cercetări majore din domeniul economiei sociale, Proactiv (2009), respectiv Integrat (2010) ambele realizate de către echipe de cercetare ale Institutului de Cercetare a Calităţii Vieţii, fapt care a făcut posibilă identificarea comparată a principalelor tendinţe ale sectorului. Alegerea domeniului economiei sociale ca obiect al analizei este justificată de rolul acordat economiei sociale ca principal instrument pentru incluziunea socială a celor mai importante grupuri vulnerabile. Alocările financiare pentru economia socială au cea mai mare pondere, din totalul de peste 600 de milioane de euro destinaţi domeniului incluziunii sociale, 350 milioane fiind planificaţi pentru proiecte care au vizat economia socială, din care 150 milioane pentru proiectele aprobate până în 2010 inclusiv. Tabelul nr. 1 Apartenenţa instituţională a respondenţilor pentru sondajul furnizorilor din domeniul economiei sociale Nr % ONG 193 68,9 CAR salariaţi 23 8,2 CAR pensionari 15 5,4 Cooperativă de credit 6 2,1 Cooperativă meşteşugărească 24 8,6 Cooperativă agricolă 5 1,8 Altă formă 14 5,0 Total 280 100,0 Sursa: Baza de date Inclusiv-Activ-Eficient. 4 PERCEPŢIA POPULAŢIEI CU PRIVIRE LA GRUPURILE SOCIALE DEZAVANTAJATE 29 Pentru studiul structurilor din domeniul economiei sociale a mai existat şi o componentă calitativă, cu interviuri şi focus-grupuri cu reprezentanţi ai unor structuri de economie socială, decidenţi relevanţi din sectorul public sau experţi din domeniu. Au fost investigate teme referitoare la percepţia asupra gradului de dezvoltare a structurilor de economie socială, legislaţia specifică domeniului, modalităţile de suport pentru economia socială, impactul finanţărilor europene asupra domeniului economiei sociale, identificarea grupurilor vulnerabile şi modul în care economia socială răspunde nevoilor acestora. PERCEPŢIA POPULAŢIEI ASUPRA POLITICILOR ŞI INSTRUMENTELOR FINANCIARE EUROPENE Cele mai importante surse de date referitoare la gradul de cunoaştere al europenilor despre politicile europene regionale şi impactul acestora sunt Eurobarometrele tematice, realizate în ultimii ani la cererea Directoratului General pentru Politici Regionale, ultimul sondaj fiind realizat în 2015 (Citizens’ awareness and perceptions of EU regional policy – Flash Eurobarometer). Sondajul relevă un nivel redus al cunoaşterii despre implementarea de proiecte, doar 34% dintre respondenţi la nivel european indicând că ştiu cel puţin un proiect european care se implementează în zona în care locuiesc. Ponderea este mai mare în cazul României (45%), cel mai probabil diferenţele naţionale fiind explicate de eligibilitatea regiunilor pentru obiectivele de convergenţă, dar şi de capacitatea de absorbţie. Astfel, Polonia înregistrează o pondere de 76% (în scădere cu patru puncte procentuale faţă de 2013) a populaţiei adulte care cunoaşte despre implementarea la nivel local a unui proiect cu finanţare europeană, în vreme ce în Marea Britanie ponderea este de 9% (în scădere cu un punct procentual faţă de 2013). De altfel, datele arată faptul că în statele care au aderat recent la UE (valurile din 2004 si 2007), dar şi statele din valurile anterioare, dar care au nivel ridicat al absorbţiei fondurilor europene (ex. Spania, Portugalia) ponderea respondenţilor care au indicat că ştiu despre implementarea proiectelor cu finanţare europeană este sensibil mai mare decât în restul statelor. Conform datelor Eurobarometrului, 17% dintre respondenţi au afirmat că au beneficiat, într-o formă sau alta, de proiectele finanţate de Fondul European pentru Dezvoltare Regională sau din Fondul de Coeziune. Creşterea este semnificativă comparativ cu 2013, când doar 13% dintre respondenţi apreciau că au avut beneficii în urma implementării proiectelor cu finanţare europeană. Cercetarea noastră arată că doar aproape 5% dintre respondenţi au indicat că el sau familia sa au beneficiat direct sau a fost implicat într-un proiect cu finanţare din fondurile europene. Diferenţa dintre cele două cercetări este un efect al abordării metodologice diferite, în cazul Eurobarometrului ponderea fiind calculată având la bază doar respondenţii care au declarat la o întrebare anterioară că au auzit de Fondul 30 DANIEL ARPINTE 5 European de Dezvoltare Regională sau de Fondul de Coeziune, în vreme ce datele cercetării noastre au ca referinţă întregul eşantion. În articolul de faţă sunt utilizate doar datele cercetării IAE, atât pentru populaţia generală, cât şi pentru reprezentaţii instituţionali sau experţii din domeniu. SUPORTUL POPULAŢIEI DIN ROMÂNIA PENTRU PROIECTE CU FINANŢARE EUROPEANĂ DESTINATE INCLUZIUNII SOCIALE Câteva precizări de natură metodologică sunt necesare pentru secţiunea de faţă. Având în vedere lipsa unei definiţii larg acceptate pentru vulnerabilitatea socială (Popescu, 2011), inclusiv la nivel european, am optat, în instrumentul de cercetare, pentru constituirea unei liste prestabilite de grupuri vulnerabile, aşa cum au fost identificate în documente programatice pentru fondurile structurale (romii, familiile cu mulţi copii, familiile cu un singur părinte, persoanele eliberate din centrele de detenţie, tinerii care părăsesc centrele de plasament, persoanele cu handicap, şomerii sau persoanele fără un loc de muncă), respondenţii având şi posibilitatea de a adăuga orice altă categorie vulnerabilă pe care au considerat-o ca fiind importantă. Un număr foarte redus de respondenţi au indicat o altă categorie, cea mai frecvent menţionată fiind cea a copiilor cu părinţi aflaţi la muncă în străinătate. Ponderea populaţiei din România care susţine orientarea investiţiilor către regiuni afectate de o rată mare a şomajului este semnificativ mai mică (58%) faţă de media europeană (78%), însă mai ridicată (56%) faţă de 47% media europeană privind alocarea de resurse pentru zonele rurale sau cele montane izolate. În privinţa alocării resurselor regiunilor sărace, ponderea românilor care sunt de acord este uşor mai ridicată (cu două puncte procentuale) faţă de media europeană. Este interesant de adăugat faptul că ancheta noastră arată că populaţia adultă din România manifestă o disponibilitate redusă pentru programe adresate grupurilor sociale vulnerabile, în schimb preferând ca domenii prioritare investiţia în transporturi, dezvoltare rurală sau în resurse umane (deopotrivă prin investiţii în formare profesională sau în educaţie), deci în domenii care generează impact pe termen lung şi asigură beneficii pentru categorii largi de populaţie. Protecţia grupurilor vulnerabile sau dezavantajate social este slab prioritară şi este susţinută doar în cazul a 17% dintre respondenţi, fapt care confirmă ipoteza interesului personal în suportul programelor sociale (Voicu, 2004), dacă asimilăm sprijinul unui grup vulnerabil printr-un proiect european ca fiind o formă de suport selectiv. Dintre cei care susţin grupuri dezavantajate social, aproape 70% consideră prioritară intervenţia în cazul copiilor abandonaţi sau a celor din centrele de plasament; dar mai puţin de 20% apreciază ca necesară intervenţia în cazul copiilor lăsaţi acasă de către părinţi plecaţi la muncă în străinătate. Suport mai redus este exprimat şi pentru familiile cu mulţi copii sau monoparentale (aprox. 50%) şi mai accentuat pentru cele sărace (peste 60%). 6 PERCEPŢIA POPULAŢIEI CU PRIVIRE LA GRUPURILE SOCIALE DEZAVANTAJATE 31 Tabelul nr. 2 Domeniile prioritare care, în opinia populaţiei adulte, ar trebui finanţate în programarea financiară 2014–2020 (răspuns multiplu) Domeniu prioritar % Transporturi şi infrastructură drumuri, căi ferate etc 52,6 Dezvoltare rurală 40,0 Pregătirea de forţă de muncă bine calificată 39,8 Îmbunătăţirea sistemului de educaţie 36,2 Creşterea productivităţii economice a companiilor româneşti 29,3 Adaptarea sistemului de educaţie la piaţa muncii 24,7 Investiţii în cele 8 regiuni de dezvoltare 17,9 Sprijinirea grupurilor vulnerabile sau dezavantajate social 16,8 Protecţia mediului înconjurător 16,7 Îmbunătăţirea activităţii instituţiilor publice 12,0 Sursa: Baza de date Inclusiv–Activ–Eficient. Şi în cazul reprezentanţilor structurilor de economie socială, sărăcia reprezintă o problemă structurală care afectează categorii largi de populaţie. Lipsa locului de muncă sau a oportunităţii de a realiza venituri, reprezintă principala cauză a excluziunii sociale, fiind necesar sprijinul acelor afectaţi, cu menţiunea unei distincţii clare în privinţa celor care obţin venituri din activităţi economice neînregistrate. „Aş vrea să spun că principalul grup vulnerabil sunt cei care nu au loc de muncă şi sunt săraci. Nu vorbesc de cei care fac afaceri la negru. Ăia nu au loc de muncă, dar nu sunt săraci. Şi aici sunt mai multe categorii: foştii şomeri cu familii cu copii, intră şi romii şi persoanele cu handicap care mult mai greu găsesc un loc de muncă, după ce l-au pierdut sau nu l-au avut niciodată. Deci, aş spune că principala categorie este cea a săracilor, a oamenilor săraci. Şi după aceea alte două, în asta intră alte trei subcategorii, deci nu ar mai avea rost să le mai discutăm, care mie mi se par că sunt destul de afectate. Eu zic că cine nu are un loc de muncă şi are o familie în ziua de azi şi nu face afaceri, adică nu se «descurcă», are un trai foarte greu” (reprezentant structură economie socială, Bucureşti). În cazul categoriilor afectate de sărăcie se face o distincţie clară între cei care îşi pot asigura mijloacele financiare şi cei care au şanse reduse sau nule pentru intrarea pe piaţa muncii sau pentru dezvoltarea unei activităţi economice pe cont propriu, a doua categorie având nevoie de suport. Tinerii care părăsesc centrele de plasament sunt un alt grup im portant, peste 50% dintre respondenţi afirmând că această categorie trebuie ajutată prioritar. Totuşi, trebuie remarcat faptul că pentru copiii instituţionalizaţi ponderea este mai ridicată, 70% din populaţia adultă manifestându-şi disponibilitatea pentru suport. Diferenţa indică faptul că disponibilitatea de suport se reduce în situaţia în care există condiţiile necesare pentru o viaţă independentă. De asemenea, 76% sunt în 32 DANIEL ARPINTE 7 favoarea programelor pentru persoane cu handicap. O altă categorie care beneficiază de susţinere importantă (44%) sunt şomerii sau cei fără un loc de muncă. Cel mai puţin susţinute grupuri vulnerabile sunt romii şi persoanele eliberate din centrele de detenţie (câte 14%), aspect deloc surprinzător având în vedere nivelul redus al toleranţei populaţiei din România, în special în special faţă de romi. Datele indică o orientare de tip filantropică a suportului pentru grupuri vulnerabile, copiii abandonaţi sau aflaţi în centrele de plasament şi persoanele cu handicap având cea mai mare susţinere. Surprinde, în acelaşi timp, ponderea redusă a populaţiei pentru copiii ai căror părinţi se află la muncă în străinătate (20%, faţă de 70% pentru copiii abandonaţi), o explicaţie fiind faptul că suportul este asociat sprijinului material şi/sau cu asigurarea de condiţii pentru satisfacerea nevoilor de bază (locuinţă, hrană, îmbrăcăminte etc.). Aşadar, nivelul de susţinere pentru grupurile vulnerabile care se confruntă cu precaritatea resurselor financiare şi materiale este direct proporţional cu capacitatea acestora de a depăşi independent situaţia de dificultate şi cu responsabilitatea atribuită pentru situaţia de dificultate. Cu alte cuvinte, pentru persoanele care părăsesc sistemul de detenţie sau copiii cu părinţi la muncă în străinătate se înregistrează cel mai redus nivel al susţinerii, în vreme ce pentru familiile cu mulţi copii, persoanele cu handicap, familiile monoparentale sau pentru copiii care se află în centrele de plasament nivelul de suport este cel mai ridicat. Opinia reprezentanţilor structurilor de economie socială referitoare la domeniile care ar trebui finanţate prioritar cu fonduri europene este disonantă în raport cu cea a populaţiei generale, cu excepţia domeniului dezvoltării rurale. Astfel, dezvoltarea resurselor umane şi creşterea competitivităţii economice sunt domeniile mai importante în raport cu cele referitoare la infrastructură. Experienţa de lucru cu grupurile vulnerabile social influenţează într-o mare măsură opinia reprezentaţilor structurilor de economie socială care optează în mod prioritar pentru dezvoltarea resurselor umane şi stimularea competitivităţii economice. Tabelul nr. 3 Domeniile prioritare care, în opinia reprezentanţilor structurilor de economie socială, ar trebui finanţate în programarea financiară 2014–2020 (răspuns multiplu) Domeniu % dezvoltarea resurselor umane 57,1 creşterea competitivităţii economice 55,7 dezvoltare rurala 51,3 dezvoltare regionala 42,1 transporturi 41,0 protecţia mediului 32,6 dezvoltarea capacităţii administrative 17,6 Sursa: Baza de date Inclusiv–Activ–Eficient. În privinţa grupurilor vulnerabile care ar trebui sprijinite, opinia reprezentanţilor structurilor de economie socială este concordantă cu cea a populaţiei generale, cu 8 PERCEPŢIA POPULAŢIEI CU PRIVIRE LA GRUPURILE SOCIALE DEZAVANTAJATE 33 excepţia copiilor care aparţin familiilor monoparentale. În cazul ambelor categorii de respondenţi, motivaţia sprijinului pentru grupurile vulnerabile menţionate pentru intervenţia prioritară este lipsa posibilităţii de a depăşi prin mijloace proprii situaţia de vulnerabilitate. „Grupurile la nivelul cărora predomină oamenii săraci ... cred că sărăcia este una dintre majorele vulnerabilităţi pentru că îi aruncă pe oameni într-un cerc vicios «sunt foarte sărac, e foarte complicat să-mi trimit copilul la şcoală, e complicat să mă duc la spital»... şi tot aşa, iar copilul meu o să aibă acces redus pe piaţa muncii şi aşa mai departe. Eu cred că sărăcia ne vulnerabilizează cel mai tare. Şi din perspectiva asta evident că cred că sărăcia este cea mai pregnantă la nivelul comunităţilor. Putem să ne uităm şi la comunităţile mărginaşe, aşa, de la marginea comunei şi acolo evident că această comunitate este formată din persoanele teoria cea mai întâlnită este că de etnie romă, dar cred că ce-i vulnerabilizează cel mai tare este şi etnia, dar şi sărăcia, de fapt” (expert economie socială, Bucureşti). Datele sondajelor noastre indică un suport relativ redus pentru romi, aceştia fiind, în ambele sondaje, unul dintre ultimele grupuri prioritare care ar trebui să primească suport prin proiectele cu finanţare europeană. Cauza principală este, aşa cum am menţionat anterior, percepţia profund negativă despre romi, acestora fiindu-le asociate o serie de caracteristici care nu justifică un eventual ajutor. Este interesant de remarcat faptul că la interviurile nestructurate realizate cu reprezentanţi ai structurilor de economie socială, opiniile se nuanţează, iar ponderea celor care cred că romii ar trebui ajutaţi este semnificativ mai mare decât cea pe care o arată sondajul cu aceiaşi categorie de respondenţi. O primă cauză a lipsei de rezultate în incluziunea socială a romilor este identificată la nivelul structurilor care au intervenit cu proiecte de suport, dar care s-au concentrat pe dezvoltarea capacităţii instituţionale sau au insistat excesiv în etapa de planificare strategică, fără să asigure suficient efort intervenţiei efective la nivelul comunităţilor de romi dezavantajate. „Dinamica s-a înregistrat la nivelul producerii documentelor: strategii, planuri de măsuri, rapoarte de cercetare, rapoarte interne şi internaţionale de monitorizare şi evaluare, fără ca instituţiile să-şi armonizeze între ele politicile publice, în timp ce rapoartele se aseamănă ca informaţii între ele. A crescut numărul ONG dar foarte multe sunt urmare a metodologiei finanţatorului şi prin urmare nefuncţionale, nu au infrastructură şi, la fel ca şi până acum 2−3 ani, aceste ONG sunt coordonate de bărbaţi. În principiu, a crescut numărul resurselor umane, prin adăugarea unor standarde ocupaţionale noi, ex. expertul local pentru problemele romilor dar a descrescut numărul altora în sistem prin implementarea defectuoasă a descentralizării serviciilor publice” (reprezentant structură economie socială, Iaşi). O altă cauză este abordarea neadecvată a problemelor romilor, prin adresarea unor probleme de tip efect şi nu cauză. Investiţia eficientă nu pare a fi fost o 34 DANIEL ARPINTE 9 prioritate pentru programele de suport. De asemenea, focalizarea intervenţiei pe un set clar delimitat de probleme (ex. proiecte de intervenţie în domeniul educaţiei sau al formării profesionale) a atenuat sau chiar anulat eficienţa, în condiţiile complexităţii dificultăţilor cu care se confruntă comunităţile de romi. „Pentru toate întrebările, un răspuns comun potrivit ar consta în lipsa unei viziuni şi a identificării realelor probleme ale romilor. Spre exemplu, axarea politicilor publice pe conceptul de sărăcie. Sărăcia este un efect al altor cauze, unele dintre ele istorice, lipsa sprijinului politic, lipsa lobby-iştilor buni pentru romi, lipsa resurselor umane responsabile şi motivate, în comparaţie cu numărul mare de oportunişti etc. Mecanismele şi pârghiile sunt ale statului. Nu există probleme rezolvate, ci experienţe care au ameliorat pe o perioadă scurtă de timp, problema sau a diminuat numărul celor care aveau această problemă. Exemplu, lipsa actelor de identitate şi stare civilă, diminuarea discriminării romilor, probleme rezolvate printr-o serie de programe şi proiecte sau prin înfiinţarea unor instituţii de specialitate, active, cum ar fi CNCD” (expert roma, Bucureşti). PERCEPŢIA CELOR IMPLICAŢI ÎN PROIECTELE CU FINANŢARE EUROPEANĂ ASUPRA BENEFICIILOR OBŢINUTE DIN PROIECTE Pentru investigarea acestei teme, ancheta cantitativă a vizat trei categorii de beneficiari ai proiectelor europene: • reprezentanţi legali ai unei organizaţii/instituţii care a implementat proiectul/ proiectele; • angajaţi în proiectul/proiectele respective; • beneficiari direcţi al proiectului/proiectelor respective. La întrebarea specifică din chestionar pentru identificarea acestora au răspuns afirmativ 55 de respondenţi, aceştia constituind baza analizei secţiunii de faţă. În cazul celor care au făcut parte din echipele de proiect, doar 25% apreciază că nivelul salarizării este nesatisfăcător, acest aspect având, de altfel, ponderea cea mai ridicată de nemulţumiţi. Trebuie menţionat că ancheta a fost realizată într-o perioadă în care reglementarea veniturilor salariale a personalului implicat în implementarea proiectelor cu finanţare europeană a fost mai restrictivă decât la începutul perioadei de programare financiară. Peste 90% apreciază că munca în proiectele europene contribuie la experienţa profesională a acestora, iar 95% sunt mulţumiţi şi foarte mulţumiţi în raport cu beneficiile pentru cariera profesională. Un nivel similar al satisfacţiei (90%) este înregistrat pentru aprecierea beneficiilor pentru instituţia în care a fost angajat respondentul pe perioada implementării proiectului (în această categorie sunt cuprinşi atât cei angajaţi direct în proiect cât şi angajaţi ai instituţiei implicate în proiect, indiferent sau dacă au făcut sau nu parte din echipa de implementare). 10 PERCEPŢIA POPULAŢIEI CU PRIVIRE LA GRUPURILE SOCIALE DEZAVANTAJATE 35 În cazul beneficiarilor proiectelor europenele (bunuri, servicii, sau lucrări de investiţii − drumuri, reabilitări termice, infrastructură de orice fel − de care au beneficiat în urma proiectului) ponderea (N = 36) celor mulţumiţi sau foarte mulţumiţi este de 60%. PERCEPŢIA ASUPRA MODULUI ÎN CARE SUNT IMPLEMENTATE PROIECTELE EUROPENE Un subiect important, cel al managementului programelor de finanţare şi al proiectelor finanţate, dovadă şi numărul mare de nereguli care au făcut obiectul unor investigaţii ale autorităţilor, dar şi ale Comisiei Europene (care a sancţionat prin suspendare sau prin corecţii financiare o serie de programe de finanţare) a fost abordat în ancheta noastră doar din perspectiva modului în care a fost percepută alocarea resurselor şi administrarea efectivă a proiectelor. În cazul reprezentanţilor structurilor de economie socială, ponderea celor care cred în corectitudinea utilizării fondurilor europene este similară cu cea a respondenţilor din eşantionul de populaţie adultă generală, doar 22% apreciind că fondurile sunt incorect utilizate. Situaţia trebuie însă nuanţată. Deşi lipsa de corectitudine în utilizarea fondurilor europene este în mod automat asociată cu corupţia, din interviurile realizate cu reprezentanţi ai structurilor de economie socială reiese că o altă cauză importantă este legată de procedurile greoaie de administrare a unui proiect cu finanţare europeană. „Principala provocare [...] este legată de birocraţia mecanismelor de finanţare, pentru că ajungi să consumi 75 la sută din resursa unui proiect pe chestii administrative şi îţi rămân 25 la sută pe chestiunile reale... deci, pe de-o parte birocraţia, pe de altă parte lipsa de flexibilitate care nu te lasă să te adaptezi, ce spuneam mai devreme... deci astea cred că sunt importante provocări. Şi cred că o alta provocare e legată de măsura în care aceste proiecte ajung realmente să producă impact acolo unde trebuie, la firul ierbii” (reprezentant ONG romi, Bucureşti). De altfel, procedurile confuze şi aplicate deficitar au creat o serie de dificultăţi majore în activitatea organizaţiilor care au gestionat proiecte cu finanţare europeană, fiind de notorietate cazul unor organizaţii cu tradiţie care au desfiinţate din cauza blocajelor financiare cauzate de întârzierile în rambursarea cheltuielilor efectuate pentru activităţile din proiectele europene. Impunerea unor condiţii administrative draconice au condus la alocarea prioritară a resurselor pentru componenta de management a proiectelor, resurselor, fiind afectată semnificativ capacitatea proiectelor de a genera suport adecvat pentru grupurile vulnerabile vizate. În pondere similară cu eşantionul de populaţie generală, reprezentanţii structurilor de economie socială apreciază că fondurile europene contribuie la ilor europene în reducerea sărăciei în România (48%). În cazul relevanţei fondur raport cu problemele importante ale României, ponderea este mai ridicată pentru 36 DANIEL ARPINTE 11 reprezentanţii structurilor de economie socială în raport cu populaţia generală (49%). În ansamblu, opinia reprezentanţilor structurilor de economie socială nu este disonantă în raport cu populaţia generală şi confirmă deficienţele majore ale modului în care sunt administrate şi distribuite fondurile structurale în România. În privinţa fondurilor alocate dezvoltării domeniului economiei sociale, reprezentanţii structurilor relevante sunt în consens în privinţa ineficienţei managementului liniilor de finanţare specifice. „În general, proiectele finanţate sau cofinanţate prin Fondul Social European au fost sublime in a-şi rata obiectivele, toate. Proiecte pe Fondul Social European nu au făcut nimic altceva decât sa înglodeze implementatorii între o birocraţie infernală, ilogică, care ar trebui dată în judecată, pur şi simplu şi răsturnată din temelii pentru că toată filosofia, toată abordarea aceasta este ilogică şi păguboasă. Mai ales păguboasă pentru statul român care a înflorit-o în birocraţia Fondului Social European” (reprezentant ONG din domeniul economiei sociale, Bucureşti). Determinant pentru eşecul finanţării domeniului economiei sociale, un domeniu dominant ca instrument de incluziune socială, este nu doar managementul liniilor de finanţare ci şi lipsa de experienţă în domeniul economiei sociale a structurilor care au obţinut finanţare pentru proiecte. „Ce se vede de la distanţa însă, este că pe de-o parte, datorită lipsei de experienţă a celor care au dezvoltat proiecte în domeniul economiei sociale, pe de altă parte cred că într-o foarte mare măsură, datorită mecanismelor de zicem defectuoase, impactul acelui proiect este redus. În acelaşi finanţare, să timp însă, sunt convinsă că sunt şi proiecte care au mers foarte bine, care au creat locuri de muncă, au adus valoare la nivelul comunităţilor locale, dar nu poţi să vorbeşti aşa în termenii ăştia despre impact este o evaluare... subiectivă” (expert domeniul social Bucureşti). În ansamblu, utilizarea fondurilor europene pentru incluziunea socială a grupurilor vulnerabile a fost deficitară atât din perspectiva focalizării intervenţiei, cât şi a administrării acestora. Deşi nu există o evaluare globală a impactului fondurilor europene destinate domeniului incluziunii sociale, studii sau rapoarte preliminare (MMFPSPV, 2013) indică faptul că au fost obţinute rezultate modeste în urma implementării proiectelor, cel puţin pentru domeniul economiei sociale, cel mai important din perspectiva ponderii fondurilor alocate. O altă cauză este şi alegerea modalităţii de intervenţie, respectiv prin încurajarea domeniului economiei sociale, domeniu pentru care anterior anului 2009 nu au existat niciun fel de forme de intervenţie. Practic, resursele au fost direcţionate preponderent pentru un domeniu în care nu a existat suficientă expertiză şi despre care au existat evidenţe convingătoare asupra fezabilităţii implementării ca instrument de incluziune socială în România. În al doilea rând, modul de administrare a programelor de finanţare din domeniul incluziune socială, sufocant din punct de vedere administrativ, a obligat la alocarea 12 PERCEPŢIA POPULAŢIEI CU PRIVIRE LA GRUPURILE SOCIALE DEZAVANTAJATE 37 unor resurse semnificative pentru gestionarea proiectelor, suportul pentru grupurile- ţintă vizate devenind secundar. De altfel, încă de la începutul perioadei de implementare a programelor de finanţare din fonduri europene, au fost identificate o serie de dificultăţi, printre care şi administrarea birocratică a programelor de finanţare, aspect care a contribuit în bună măsură la reducerea posibilităţii atingerii indicatorilor estimaţi pentru scenariul optimist de creştere economică în ţările Central şi Est-Europene aderate în ultimele două valuri la Uniunea Europeană (Cace şi alţii, 2009). CONCLUZII Populaţia adultă din România susţine într-o mai mare măsură proiectele cu finanţare europeană din domeniul investiţiilor în infrastructură şi care asigură, teoretic, condiţii mai bune pentru dezvoltarea economică, pentru grupurile vulnerabile, ponderea celor care susţin proiecte de suport fiind de trei ori mai mică decât pentru primul tip de investiţii. De altfel, este evidentă preferinţa pentru investiţii tangibile, proiectele din domeniul educaţiei sau a celor de formare sau reconversie profesională ori cele care vizează sprijinul pentru grupurile sociale cu oportunităţi reduse având o susţinere sensibil mai mică. În cazul susţinerii grupurilor dezavantajate social, susţinerea cea mai importantă o obţin categoriile care nu au mijloacele proprii pentru o viaţă independentă, aşa cum sunt copiii din centrele de plasament. Este interesant faptul că pentru o altă categorie vulnerabilă de copii, cei ai migranţilor, susţinerea este de numai 20%, comparativ cu aproape 70% pentru copiii din centrele de plasament. Un nivel ridicat al suportului îl obţin şi copiii din familiile cu mulţi copii sau monoparentale şi cele din familiile sărace (aproape 50%, respectiv peste 60%). Putem, aşadar, observa preferinţa pentru susţinerea categoriilor sociale lipsite de mijloacele financiare necesare unui trai decent, dar şi de capacitatea de a depăşi în mod independent situaţia de precaritate materială. Astfel se explică lipsa de suport pentru copiii lăsaţi acasă de către părinţii plecaţi la muncă în străinătate, deşi studiile confirmă că sunt o categorie vulnerabilă, în situaţie de risc, în pofida aparentei bunăstări materiale asigurate de veniturile părinţilor aflaţi la muncă în străinătate (Irimescu şi Lupu, 2006; Toth şi aţii, 2007, Toth şi alţii, 2008). De remarcat faptul că o serie de alte categorii sociale vulnerabile considerate a fi importante în documentele programatice pentru fondurile europene şi pentru care au fost alocate în mod prioritar resurse pentru intervenţie în perioada de programare 2007−2013 (persoane eliberate din sistemul de detenţie, romii) se numără printre cele mai puţin susţinute grupuri vulnerabile de către populaţia adultă. Opinia reprezentanţilor instituţiilor de economie socială este parţial consistentă cu cea a populaţiei generale, fiind mai suportivă pentru unele grupuri vulnerabile, aşa cum sunt romii, pentru care populaţia manifestă un nivel foarte redus de disponibilitate pentru susţinerea intervenţiei. 38 DANIEL ARPINTE 13 BIBLIOGRAFIE Baboi, A., Arpinte, D., The impact of the external financing on the development of the social work system, în „Revista de cercetare şi intervenţie socială”, no. 30−47, 2009. Berica, C., Structural Funds–Value Added and Costs, Munich Personal RePEc Archive, paper, 2011. Bragaru, C., Absorption of european funds, priority objective for local communities development, în „Revista de Cercetare şi Intervenţie Socială”, no. 194−201, 2011. Burstein, P., The Impact of Public Opinion on Public Policy: A Review and an Agenda, in “Political Research Quarterly”, no. 13, 2003. Cace, C., Nicolaescu, V., Cace, S., Iova, C., Absorption capacity of the structural funds. Integrating perspectives, în „Revista de cercetare şi intervenţie socială”, no. 7−28, 2009. Irimescu, G., Lupu, A. L., Singur acasa! Studiu efectuat în zona Iaşi asupra copiilor separaţi de unul sau de ambii părinţi prin plecarea acestora la muncă în străinătate, Iaşi, Asociaţia Alternative Sociale, 2006. Ministerul Muncii Familiei Protecţiei Sociale şi a Persoanelor Vârstnice, Strategia Naţională privind Incluziunea Socială şi Reducerea Sărăciei (2014−2020), Bucureşti, 2014. Ministerul Muncii Familiei Protecţiei Sociale şi a Persoanelor Vârstnice, Analiza socio-economică pentru programarea fondurilor europene 2014−2020 în domeniul antreprenoriat si economie socială, Ministerul Muncii, Familiei, Protecţiei Sociale și Persoanelor Vârstnice, 2013. Popescu, R., Dimensiuni incluzive ale grupurilor vulnerabile, în „Revista Europeană de Economie Socială”, nr. 1, 2011, pp. 23−32. Toth, A., Munteanu, D., Bleahu, A., Analiză la nivel naţional asupra fenomenului copiilor rămaşi acasă prin plecarea părinţilor la muncă în străină tate, Fundaţia Soros, România, 2008. Toth, G., Toth, A., Voicu, O., Ştefănescu, M., Efectele migraţiei: copiii rămaşi acasă, Bucureşti, Fundaţia Soros România (FSR), 2007. Voicu, B., Rusu, H. I., Comşa, M., Atitudini faţă de solidaritate în România, în Marina L., (ed.), Ocupare şi incluziune socială, Cluj, Editura Presa Universitară Clujeană, 2013. Voicu, M., Suport pentru programe şi grupuri sociale: niveluri de suport şi factori determinanţi, în „Revista Calitatea Vieţii”, nr. 1–2, 2004, pp. 159–172. Zaman, G., Cristea, A., EU Structural Funds Absorption in Romania: Obstacles and Issues, în „Romanian Journal of Economics”, nr. 32, 2011, pp. 60−77. he article aims to investigate the perception of adult population and of the social economy entities representatives on the Timplementation of the European funded projects, and to identify the population perception related to the support for social inclusion of vulnerable groups. Another objective is to investigate the perception of beneficiaries and those involved in EU funded projects implementation. The article use data coming from a survey carried out in 2013, with a representative sample for adult population, and a convenience sample for the representatives of the social economy entities. The results show that the adult population would rather support the infrastructure than those aiming at social inclusion for vulnerable groups. In case of the respondents in favour of social inclusion projects, there is a clear preference for those vulnerable which are not able on their own to overcome social exclusion. The opinion of the social economy representatives is clearly different, unconditionally supporting the social inclusion projects. In the case of the respondents which have been involved in the implementation of European funded project in the area of social economy, the opinion on program management, relevance and final results and impact, are rather negative. Keywords: social inclusion, social economy, European Social Fund, socially vulnerable groups. Primit: 19.01.2017 Acceptat: 28.02.2017 